  Виталий Пронин Йӧл понна субсидилэсь быдӟалазэ вуоно арын йылтыны чакламын.Элькунмылэн парламентэз но Правительство та вакытэ дасяло шаермылэсь вуоно арлы чаклам бюджетсэ. Та сярысь ивортӥз Кун Кенешысь Бюджетъя, вытъёсъя но коньдон ужпумъёсъя ялан ужась комиссилэн кивалтӥсез Софья Широбокова.Бюджетлэн проектэз пумысен депутатъёслэн трос юанъёссы, ӵектонъёссы люкаськизы. Соос эскерисько ялан ужась комиссиосын. Проектэз нырысетӥ лыдӟонэн эскерозы вуоно сессиын.- Нырысетӥ но кыкетӥ лыдӟонъёсын воштонъёс пыртоно луоз ог 2 но ӝыны миллиард манетлы, - вераз Софья Широбокова. - Озьы лыдэ басьтэмын луоз федерал центрлэн ватсаса юрттэтэз, нош куд-ог удысъёслы тросгес уксё чаклано луоз элькунмылэн Тӧроез Александр Соловьёв куремъя. Нырысьсэ чакламын емыш будэтӥсьёслы страховка тырон - 33 миллион манет. Котькуд литр йӧллы быдэ сётӥськись субсидиез тыронлы висъяськоз 341 миллион манет, азьвыл талы 104 миллион гинэ чакламы вал. Со сяна, 77 миллион манет сётӥськоз племенной пудо басьтыны, 1 миллион чакламын элькунысьтымы библиотекаосты Интернетэн герӟаны, 22 миллион - тазалыкез утёнлы но мукет.Софья Широбокова меӵак шуиз: экономикамес возьыны юртто ож тӥрлык поттӥсь предприятиос. Ваньмаз сямен заводъёсын производство кӧня ке поллы йылэмын. Но кун долглэн быдӟалаез сюлмаськытэ: январе со 37 миллиард манет вал ке, ар пумозь 41 миллиардозь ӝутскиз ни. Сое кулэстонъя нимысьтыз план дасяно: таӵе ӵектонэн Правительстволы вазиськыны малпало Бюджетъя, вытъёсъя но коньдон ужпумъёсъя ялан ужась комиссие пырисьёс.2016-тӥ арлы чаклам бюджетлэсь проектсэ депутатъёс эскерозы 24-тӥ ноябре ортчоно сессиын.Елена Никитина   